Stærstu útgerðarfélög landsins eiga beinan og óbeinan eignarhlut í hundruðum íslenskra fyrirtækja sem ekki starfa í sjávarútvegi. Samherji og Síldarvinnslan eru umsvifamestu útgerðarfélögin.
Þetta kemur fram í úttekt Stundarinnar. Tilefni úttektarinnar er skýrsla sjávarútvegsráðherra um eignarhluti tuttugu stærstu útgerðarfyrirtæki landsins í óskyldum rekstri en í þeirri skýrslu kom einungis fram hversu mikið útgerðirnar eiga í óskyldum rekstri, á nafnvirði, en ekki hvar fjárfestingarnar liggja. Báru skýrsluhöfundar fyrir sig að persónuverndarlög kæmu í veg fyrir að þær upplýsingar yrðu birtar en Persónuvernd hafnaði því með öllu.
Stundin birtir viðamikið og flókið eignanet sem sýnir að fjárfestingar íslenskra útgerða í óskyldum rekstri skipta hundruðum. Þetta er alls konar starfsemi, allt frá prjónastofum og staðarfjölmiðlum upp í tryggingafélög og skipafyrirtæki. Ekki kemur fram hversu mikið viðkomandi útgerðir eiga í hverju fyrirtæki fyrir sig þar sem erfitt er að meta raunverulegt virði fjárfestinganna vegna misræmis í bókfærðu virði í ársreikningum. Í sumum tilfellum eru einungis um óverulegan eignarhlut að ræða en í öðrum ráðandi hlut.
Samherji og Síldarvinnslan, sem raunar tengjast innbyrðis, eru sögð í sérflokki þegar kemur að fjárfestingum í óskyldum greinum. Í tilviki Síldarvinnslunnar skiptir eignarhlutur í Sjóvá mestu en margar fjárfestingar Samherja liggja í gegnum Haga, Eimskip og Kaldbak. Stundin hefur ekki látið staðar numið því hún boðar frekari umfjöllun um eignir þeirra eignarhaldsfélaga sem eiga útgerðirnar.